Zakharia - Aceh Bible - Old Testament / Zechariah-7\nBak tanggai peuet buleuen Kislew, na kheueh buleuen sikureueng, bak thon nyang keu peuet geumat keurajeuen lé Raja Darius, TUHAN geupeusan lom ubak ulôn.\n2 Peunduduek Betel ka jikirém Sarezer dan Regem-Melekh meunan cit aneuk buah awaknyan u Baét TUHAN Nyang Mahakuasa keujijak lakée beureukat Gobnyan.\n3 Dan awaknyan jiyue cit tanyong ubak imeum-imeum dan bubena nabi, lagée nyoe, "Peu kheueh mantong peureulée kamoe peuba-e ateueh keuhancoran Baét TUHAN deungon puasa tieb-tieb buleuen keulimong lagée nyang ka kamoe peubuet meuthon-thon treb jih?"\n4 Nyoe kheueh peusan TUHAN nyang teuka ubak ulôn.\n5 Feureuman Gobnyan, "Tapeusampoe kheueh ubak bandum peunduduek nanggroe nyoe dan ubak teungku-teungku imeum, bahwa puasa dan meuba-e nyang awaknyan peubuet bak buleuen keulimong dan keutujoh nyang treb jih tujoh ploh thon nyoe kon kheueh peunghoreumatan bak Ulôn.\n6 Meunan cit watée awaknyan teungoh jimakheun dan jijieb ié, awaknyan jijak peupueh até jih keudroe."\n7 Nyan kheueh nyang geupeugah lé TUHAN meulalu nabi-nabi bak jamén dilée bak watée Yerusalem mantong geuduek dan peunduduek disinan makmu. Bak watée nyan ureuëng hana tinggai di gampông-gampông dan bak-bak binéh banda mantong teuma cit bagian seulatan dan bak gaki-gaki bukét di siblaih ubarat.\n8 TUHAN Nyang Mahakuasa geubri peusan nyoe ubak ulôn,\n9 "Meuthon-thon nyang ka lheueh Ulôn bri peurintah lagée nyoe ubak umat Lôn, 'Gata harôh tapeubuet ade, beuna gaséh sayang dan jroh até ateueh seusabe gata.\n10 Bék kheueh tatindeh ureuëng inong balée, aneuëk-aneuëk yatem ngon muntui, ureuëng-ureuëng aséng nyang na tinggai teutab di teungoh-teungoh gata, atawa soe mantong nyang dalam keuadaan susah. Dan bék teuma tareuncana nyang jeuhet ateueh sabe keudroe-droe gata.'\n11 Teuma umat Ulôn kreueh that ulée mubacutpi hana jitem deungoe; awaknyan jisumpai geulinyueng jih keudroe mangat bék teudeungoe sapeue.\n12 Awaknyan jipeukreueh até jih keudroe sampoe kreueh lagée batée. Ulôn beungéh that sabab hana jiturot peue-peue nyang ka Lôn peurunoe ubak awaknyan deungon peurantaraan nabi-nabi nyang ka u likot.\n13 Ulôn hana Lôn jaweueb doá awaknyan, sabab awaknyan pih hana jitem deungoe watée Ulôn peugah haba.\n14 Lagée angén badée, ka Ulôn sampôh awaknyan sampoe awaknyan teupaksa tinggai di nanggroe-nanggroe aséng. Tanoh nyang gumbô dan subô nyan ka tinggai seungue dan ka jeuet keu tanoh nyang tandus."